钦定古今图书集成/历象汇编/庶征典/第014卷 > 《怀郡三瑞集序》崔铣
## 钦定古今图书集成/历象汇编/庶征典/第014卷 > 《怀郡三瑞集序》崔铣

夫迅乎善之达也，珍乎吏之良也。积予二纪之所见，
怀民其殆矣哉！跐于寇虔，竭于官渔，劫于阉威，日者
人患少损，而天乃灾之。旱靡遗亩，蝗靡馀穗，壮者乐
土是往，疫者连村或尽。己丑岁一泉王子宗周来守，
甫逾年而有瑞麦，乂逾时而有瑞禾瑞瓜。岁则熟，亡
则还，民乃兴。王子立方而不执介而莫夺。宜民者
行，厉民者罢。体周物我，顺洽远近。灾奄化祥，枹落声
答，于是乎誉腾而宠锡。既而录荐剡裒颂章，揖揖乎
成帙矣。嗟乎！造化之机，阖辟相推，则灾祥日出。炎可
铄金而姤生焉，寒适裂肤而复生焉。是故圣狂转念
于杪忽，臧否改迹于云为，和戾易辙于茫昧，休咎交
征于物类。王子慎守哉！